ავქარი

*„ნუტე ხეებით გარშემორტყმული მდელოს შუაგულში ჩამუხლულიყო. მის გარემრგვალად მიწაში ჩადგმული წმინდა ქვები, ზედ რომ უძველესი იდუმები იყო გამოსახული, ბრძოლის ველს წრიულად ხაზავდა.*

*წრის ირგვლივ, ერთ მხარეს, სამი ბელადი იდგა მდუმარედ და ტყეს გაჰყურებდა. მათ უკან მედოლეები, შემდეგ კი ავქართა ტომის სხვა წევრები იცდიდნენ მომლოდინედ.*

*ნუტე ლოდივით უძრავად ეყრდნობოდა მიწას. ხელთ იარაღი არ ჰქონდა. ყვითელი თვალებიდან უპირობო მიზანდასახულობას ასხივებდა და ნელა სუნთქავდა.*

*მოპირდაპირე მხრიდან ხეებს შორის ნელი ნაბიჯით შავბეწვიანმა მგელმა გამოიკვლია გზა. ძუ მგელი იყო. ეტყობოდა, რომ ახალგაზრდა. თვალები ნუტესთვის ჰქონდა მიპყრობილი და მისკენ მედიდურად მიაბიჯებდა. წმინდა ქვებს ნელა გადაალაჯა და ავქარი გოგონას პირისპირ დადგა.*

*ნუტემ მგელს მზერა გაუსწორა. ცოტა ხანს ასე იყვნენ, ერთმანეთის თვალის წილ. მერე კი, თითქოს ერთმანეთს თავი დაუქნიესო, როცა მედოლეებმა რიტმულად შემოჰკრეს დოლებს. ბრძოლა დაიწყო“.*

**— ეტრო არქიელი, „ტყის შვილები“**

### მხეცური ნიშნები

ავქარები საკმაოდ მაღლები და ბუნებრივად დაკუნთულები არიან, მოგრძო კიდურებით, ხელებზე მოკლე კლანჭებითა და პატარა ეშვებით. სხეულსა და სახეზე არ აქვთ თმა. ფიზიკურად ძალით, მოქნილობითა და სისწრაფით გამოირჩევიან. აქვთ მოყვითალო კანი და ყვითელი თვალები, მათ მოქნილ სხეულს კი ბოლოში კუდი ამშვენებს, რომელიც სწრაფად სირბილსა და წონასწორობის შენარჩუნებაში ეხმარებათ.

### ველური მოდგმა

ტომობრივი და ველური საზოგადოებიდან მომდინარე ავქარები ცივილიზებულ სამყაროში რესურსების, სახელისა და სიმდიდრის მოსახვეჭად მეთავგადასავლეობენ. მათ ხშირად არ ესმით სხვა რასების საზოგადოებრივი ნორმები და დიდ ქალაქებსა და მჭიდრო დასახლებებში თავს უცხოდ გრძნობენ. ისინი ჭეშმარიტად ყვავიან ველურ ბუნებაში, სადაც საკუთარი ბუნებრივი სისწრაფისა და ფიზიკური ძალის სათანადოდ გამოყენება შეუძლიათ.

ავქარები თავიანთ ტომთან ერთად ცხოვრობენ და ზოგჯერ მომთაბარეობენ, თუკი ეს მათი გადარჩენისთვისაა საჭირო. პირველყოფილი ველურობისა და სიფიცხის მიუხედავად, ავქარები ძალიან ფრთხილები და დაკვირვებულები არიან. დადებულ ფიცს არასდროს ტეხენ. აქვთ ძალიან მაღალი ემოციური ინტელექტი. მათ სწამთ წონასწორობის — რასაც გასცემ, იმას მოიმკი — და ზედმეტს არავის არც არგებენ და არც დაუშავებენ, თუმცა ამის გამო ავქარულ ტომებს შორის ხშირია სისხლის აღების წესი და შურისძიება.

### ტოტემური ცხოველი

ავქარები ველურ ბუნებაში, ძირითადად ტყეებში, სახლობენ და იყოფიან სხვადასხვა ტომებად. თითოეულ ტომს ტოტემური ცხოველი ჰყავს, რომელიც ტომის წინაპარი და მფარველია. ნადირობა მათი განუყოფელი ნაწილია, თუმცა ავქარებს სწამთ, რომ ბუნებაში ყველაფერს აქვს სული და საკუთარ თავს ცხოველთა თანასწორებად მოიაზრებენ, ამიტომაც არასდროს ნადირობენ ზედმეტად ბევრს და არასდროს არღვევენ ბუნების წესრიგს. პატივისცემის ნიშნად მოკლულ ნადირს ისინი ლოცვას უკითხავენ და მადლობას უხდიან.

ავქარების ტომური კულტურის ერთ-ერთი ყველაზე მნიშვნელოვანი ნაწილია განსულიერების ადა (რიტუალი), რომელსაც ყველა ავქარი გადის სრულწლოვანების (14 წლის) ასაკში. განსულიერების ადის დროს ახალგაზრდა ავქარი სიკვდილამდე ებრძვის ტომის ტოტემურ ცხოველს. ბრძოლაში გამარჯვებული დამარცხებულის ღვიძლს ჭამს. ავქარების დიდი ნაწილი ამ ადისას ბავშვობაშივე იღუპება, თუმცა თუ ავქარი მოახერხებს ტოტემის დამარცხებას და მის ღვიძლს შეჭამს, ის მაქცია ხდება და ტომის ცხოველად გარდასახვის უნარს იძენს. სიკვდილის შემდეგ ავქარის სხეულს ტოტემური ცხოველი ჭამს.

ავქარები საკმაოდ მცირერიცხოვანი რასაა და ისინი ძირითადად ოდაბასა და ჯვართაში სახლობენ. გვხვდებიან ქაჯეთისა და მოშავანის ტერიტორიაზეც. ისინი იშვიათად სახლდებიან დიდ ქალაქებში, ძირითადად ტომისგან განკვეთის შემთხვევაში ან დაქირავებული სამუშაოსთვის. მათ შორის ხშირად გვხვდებიან დაქირავებული მეომრები, მზირები და გლადიატორები.

### ავქარების სახელები

* **ქალის სახელები:** ნუტე, ბრიო, რუგე, რორა, ტუა, ოლომა, თანე

* **კაცების სახელები:** ლობო, დაუთი, გინი, სიქრი, მუხრი, რუნდრი, უმირი

* **ხროვები:** ავქარებს ტომების შიგნით რამდენიმე ხროვა (კლანი) აქვთ და მათი ხროვული სახელი, როგორც წესი, მათ რომელიმე მხეცურ ნიშან-თვისებას უკავშირდება. მაგალითად: კბილსისხლა, ბასრკბილა, მგლისმუხლა და ა.შ.

## ავქარის მახასითებლები

თქვენს ავქარ პერსონაჟს აქვს შემდეგი მახასიათებლები.

* **უნარების ქულების ზრდა:** თქვენი ორი სასურველი უნარის ქულა იზრდება 1-ით
* **ზომა:** საშუალო
* **სიჩქარე:** 35 ბიჯი
* **ენები:** დიაენი
* **მრუმზერა:** თქვენგან 60 ბიჯის რადიუსში შეგიძლიათ, მკრთალ სინათლეში ისე დაინახოთ, თითქოს ის მკაფიო სინათლე იყოს, სიბნელეში კი ისე, თითქოს ის მკრთალი სინათლე იყოს. სიბნელეში ფერების გარჩევა არ შეგიძლიათ, მხოლოდ ნაცრისფრის ელფერებს არჩევთ.
* **ცხოველური ინსტინქტები:** თქვენ გაწაფულობას იძენთ ჩამოთვლილთაგან ორ უნარ-ჩვევაში: ბუნება, ცხოველის მოთვინიერება და გადარჩენა
* **ბუნებრივი იარაღები:** თქვენ გაქვთ კბენით შეტევის მოქმედება, რომელიც 1d6 მჩხვლეტ ზიანს აყენებს, და ბრჭყალებით შეტევა, რომელიც 1d4 მსერავ ზიანს აყენებს. ამ შეტევებში თქვენ გაწაფული ხართ. თუკი მოქმედების სახით ვინმეს კბენით შეუტევთ, შეგიძლიათ, ბონუს-მოქმედება გამოიყენთ, რათა იმავე სამიზნეს ბრჭყალებითაც შეუტიოთ. კბენით შეტევა აუცილებლად ძალის გამოყენებით ხორციელდება, ბრჭყალებით შეტევა კი ან ძალით ან სიმარჯვით (თქვენი სურვილის მიხედვით).
* **მხეცური მოდგმა:** ხმებისა და ჟესტების მეშვეობით შეგიძლიათ მარტივი იდეები გააგებინოთ პატარა და უფრო მცირე ზომის მხეცებს.
* **მაქციობა:** თქვენ შეგიძლიათ, გამოიყენოთ თქვენი მოქმედება, რათა მიიღოთ იმ ცხოველის ფორმა, რომელიც თქვენი ტომის ტოტემია. მხეცის ფორმაში შეგიძლიათ დარჩეთ იმდენი საათით, რამდენიც უტოლდება თქვენი პერსონაჟის დონის ნახევარს (მაგ., პირველ დონეზე — ნახევარი საათი). შემდეგ უბრუნდებით ჩვეულებრივ ფორმას, თუ ისევ არ გამოიყენებთ ამ მახასიათებელს. შეგიძლიათ, ჩვეულებრივ ფორმას უფრო ადრეც დაუბრუნდეთ საკუთარ სვლაზე ბონუს-მოქმედების გამოყენებით. თქვენ ავტომატურად უბრუნდებით თქვენს ფორმას, თუ უგონოდ დაეცემით, 0-მდე ჩამოვა თქვენი სიცოცხლის ქულები ან მოკვდებით. ამ მახასიათებლის გამოყენება ორჯერ შეგიძლიათ. გამოყენებული მცდელობების აღდგენა შეგიძლიათ ხანგრძლივი დასვენების შემდეგ.

### მგელი

თქვენ დამატებით გაქვთ შემდეგი მახასიათებლები:

* **უნარების ქულების ზრდა:** თქვენი სიმარჯვის ქულა იზრდება 1-ით.
* **ხროვის მენტალიტეტი:** თქვენ ხელსაყრელობით ასრულებთ შეტევის გაგორებას იმ არსების წინააღმდეგ, რომელიც თქვენი მოკავშირისგან 5 ბიჯის რადიუსში დგას, თუკი თქვენი მოკავშირე არაქმედუნარიანი არ არის.
* **მაქცია-მგელი:** თქვენ შეგიძლიათ მოქმედების სახით გარდაისახოთ ავქარმგლად.

### მელია

თქვენ დამატებით გაქვთ შემდეგი მახასიათებლები:

* **უნარების ქულების ზრდა:** თქვენი ქარიზმის ქულა იზრდება 1-ით.
* **კუდაგრძელობა:** თქვენ გაწაფულობას იძენთ მოტყუებაში.
* **მაქცია-მელია:** თქვენ შეგიძლიათ მოქმედების სახით გარდაისახოთ ავქარმელიად.

### დათვი

თქვენ დამატებით გაქვთ შემდეგი მახასიათებლები:

* **უნარების ქულების ზრდა:** თქვენი გამძლეობის ქულა იზრდება 1-ით.
* **ზამთრის ძილი:** როდესაც ხანმოკლე ან ხანგრძლივ დასვენებას ასრულებთ, თქვენ იღებთ 1d6 + თქვენი გამძლეობის მოდიფიკატორის ტოლი რაოდენობის დროებით სიცოცხლის ქულას.
* **მაქცია-დათვი:** თქვენ შეგიძლიათ მოქმედების სახით გარდაისახოთ ავქარდათვად.

### ლომი

თქვენ დამატებით გაქვთ შემდეგი მახასიათებლები:

* **უნარების ქულების ზრდა:** თქვენი ძალის ქულა იზრდება 1-ით.
* **ფაფრიანი:** თქვენ გაწაფულობას იძენთ დაშინებაში.
* **მაქცია-ლომი:** თქვენ შეგიძლიათ მოქმედების სახით გარდაისახოთ ავქარლომად.

### ორბი

თქვენ დამატებით გაქვთ შემდეგი მახასიათებლები:

* **უნარების ქულების ზრდა:** თქვენი სიბრძნის ქულა იზრდება 1-ით.
* **ამაფორიაქებელი აურა:** თქვენ გაწაფული ხართ ალღოს უნარ-ჩვევაში.
* **გაძლიერებული მრუმზერა:** თქვენი მრუმზერა იზრდება 120 ბიჯამდე.
* **მაქცია-ორბი:** თქვენ შეგიძლიათ მოქმედების სახით გარდაისახოთ ავქარორბად.